L-UE qed tappoġġa l-irkupru ekonomiku fl-Istati Membri kollha billi tinjetta kważi €2.2 biljun f'140 proġett ewlieni tat-trasport. Dawn il-proġetti se jgħinu biex jinbnew il-konnessjonijiet tat-trasport neqsin fil-kontinent kollu, filwaqt li jappoġġaw it-trasport sostenibbli u joħolqu l-impjiegi. Il-proġetti se jirċievu finanzjament permezz tal-Faċilità Nikkollegaw l-Ewropa (FNE), l-iskema ta' għotjiet tal-UE li tappoġġa l-infrastruttura tat-trasport. Permezz ta' dan il-baġit, l-UE se twettaq l-objettivi klimatiċi tagħha stabbiliti fil-Patt Ekoloġiku Ewropew. Qed issir enfasi qawwija ħafna fuq proġetti li jsaħħu l-ferroviji, inklużi l-konnessjonijiet transkonfinali u l-konnessjonijiet mal-portijiet u l-ajruporti. It-trasport fuq l-ilma intern qed jissaħħaħ permezz ta' aktar kapaċità u konnessjonijiet multimodali mtejba man-networks tat-toroq u ma' dawk ferrovjarji. Fis-settur marittimu, qed tingħata prijorità lil proġetti ta' tbaħħir qasir ibbażati fuq fjuwils alternattivi u fuq l-installazzjoni ta' provvista tal-enerġija fuq l-art għall-portijiet biex jitnaqqsu l-emissjonijiet mill-bastimenti rmiġġati. Il-Kummissarju għat-Trasport, Adina Vălean, stqarret: “Il-kontribuzzjoni tal-UE ta' €2.2 biljun lejn din l-infrastruttura kruċjali tat-trasport se tgħin biex tingħata spinta lill-irkupru u qed nistennew li se tiġġenera €5 biljuni f'investimenti. It-tipi ta' proġetti li ninvestu fihom ivarjaw mit-trasport fuq l-ilma intern għal konnessjonijiet multimodali, u mill-fjuwils alternattivi għal infrastruttura tal-ferroviji fuq skala kbira ħafna. Il-Faċilità Nikkollegaw l-Ewropa (FNE) hija waħda mill-istrumenti ewlenin tagħna għall-ħolqien ta' sistema tat-trasport reżiljenti u reżistenti għall-kriżijiet, u l-importanza vitali li għandha llum se tibqa' tinħass ukoll fit-tul.” L-UE se tappoġġa l-proġetti tal-infrastruttura ferrovjarja li jinsabu fin-network ewlieni tat-trasport trans-Ewropew (TEN-T) b'total ta' €1.6 biljun (55 proġett). Fost dawn hemm il-proġett Rail Baltica, li jintegra l-Istati Baltiċi fin-network ferrovjarju Ewropew, kif ukoll it-taqsima transkonfinali tal-linja ferrovjarja bejn Dresden (il-Ġermanja) u Praga (iċ-Ċekja). Dan se jappoġġa wkoll il-bidla lejn fjuwils aktar ekoloġiċi għat-trasport (19-il proġett) bi kważi €142 miljun. Għadd ta' proġetti jinvolvu l-konverżjoni ta' bastimenti biex ikunu jistgħu jaħdmu bil-Gass Naturali Likwifikat (LNG), kif ukoll l-installazzjoni ta' infrastruttura korrispondenti fil-portijiet. Rigward it-trasport bit-triq, se tiġi varata infrastruttura tal-fjuwils alternattivi, b'mod speċifiku permezz tal-installazzjoni ta' 17,275 punti tal-iċċarġjar fin-network tat-toroq u l-varar ta' 355 karozza tal-linja ġdida. Disa' proġetti se jikkontribwixxu għal sistema ferrovjarja interoperabbli fl-UE u għall-funzjonament bla xkiel tal-ferroviji fl-Ewropa kollha permezz tas-Sistema Ewropea tal-Ġestjoni tat-Traffiku Ferrovjarju (ERTMS). L-aġġornament tal-lokomottivi u tal-linji ferrovjarji f'konformità mas-sistema Ewropea unifikata ta' kontroll tal-ferroviji se jsaħħaħ is-sikurezza, inaqqas il-ħinijiet tal-ivvjaġġar u jottimizza l-użu tal-linji ferrovjarji. Id-disa' proġetti se jirċievu aktar minn €49.8 miljun. Sfond Il-proġetti ntgħażlu għall-finanzjament permezz ta' żewġ sejħiet kompetittivi għall-proposti mnedija f'Ottubru 2019 (sejħa regolari tal-FNE - Trasport) u f'Novembru 2019 (sejħa tal-Faċilità għal Taħlit tat-Trasport tal-FNE). Il-kontribuzzjoni finanzjarja tal-UE hija fil-forma ta' għotjiet, b'rati ta' kofinanzjament differenti skont it-tip ta' proġett. Għal 10 proġetti magħżula bħala parti mill-Faċilità ta' Taħlit, l-appoġġ tal-UE għandu jiġi kkombinat ma' finanzjamenti addizzjonali mill-banek (permezz ta' self, dejn, ekwità jew kwalunkwe forma oħra ta' appoġġ li jrid jitħallas lura). B'kollox, bħala parti mill-programm tal-FNE, €23.2 biljun mill-baġit tal-UE għall-perjodu mill-2014 sal-2020 huma disponibbli għall-għotjiet ta' kofinanzjament ta' proġetti tan-Network Ewlieni tat-Trasport Trans-Ewropew (TEN-T) fl-Istati Membri tal-UE. Mill-2014, l-ewwel sena ta' programmazzjoni tal-FNE, tnedew sitt sejħiet għal proposti ta' proġetti (waħda fis-sena). B'kollox, s'issa l-FNE appoġġat 794 proġett fis-settur tat-trasport, b'valur totali ta' €21.1 biljun. Il-passi li jmiss Billi l-Istati Membri tal-UE approvaw il-proġetti magħżula, il-Kummissjoni se tadotta deċiżjoni ta' finanzjament formali fil-jiem li ġejjin għaż-żewġ sejħiet. L-Aġenzija Eżekuttiva għall-Innovazzjoni u n-Networks (INEA) tal-Kummissjoni se tiffirma l-ftehimiet ta' għotja mal-benefiċjarji tal-proġetti, mhux aktar tard minn Jannar 2021. Aktar informazzjoni